ORDE do 22 de febreiro de 2011 pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia, cofinanciadas polo Feder, no marco do Programa operativo Feder Galicia 2007-2013, para a adecuación e modernización de equipamentos comerciais, en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2011. (Código de procedemento IN223A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 03/03/2011

A Consellería de Economía e Industria da Xunta de Galicia posúe, entre outras competencias, as referidas ao comercio interior e á planificación e desenvolvemento das estruturas comerciais, nos termos recollidos no Decreto 324/2009, do 11 de xuño, polo que se establece a estrutura orgánica da Consellería de Economía e Industria. Dentro destas cabe sinalar, especificamente, a promoción, o fomento, a modernización e o desenvolvemento do comercio e a programación e xestión de axudas destinadas a estes fins, así como a reforma, coordinación e mellora das estruturas comerciais.
A adecuación e mellora dos equipamentos comerciais municipais constitúe un elemento clave para o desenvolvemento do comercio, e así se considera nos programas que configuran o Plan Ágora, agora Re-comercia 2010-2013 que, no seu conxunto, pretende contribuír a construír un sector comercial galego máis competitivo e dinámico.
Para estes efectos, as actuacións desenvolvidas polos concellos no ámbito comercial resultan imprescindibles e así o considera o devandito plan, que persegue, entre outras finalidades, fomentar a cooperación e coordinación entre os diferentes axentes, tanto públicos como privados, implicados no sector comercial de venda polo miúdo.
Polo tanto, resulta oportuno establecer unha liña de colaboración entre a Consellería de Economía e Industria e as corporacións locais para posibilitar medidas e actuacións que sirvan para a mellora dos espazos comerciais urbanos, a reconversión e modernización dos mercados municipais, a modernización da estrutura comercial en municipios tipificados como rurais, así como a adecuación dos espazos do comercio non sedentario.
As actuacións desta convocatoria financiaranse coa participación do Fondo Europeo de Desenvolvemento Rexional (Feder) e, polo tanto, a súa tramitación quedará condicionada ao cumprimento da normativa da Unión Europea nesta materia.
A teor do exposto, en virtude das competencias que ten atribuída a Consellería de Economía e Industria en materia de comercio interior, e no exercicio das atribucións que me foron conferidas,
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das subvencións da Consellería de Economía e Industria aos concellos galegos para a adecuación e modernización dos equipamentos comerciais municipais, que se inclúen como anexo I.
2. Así mesmo, por medio desta orde convócanse as devanditas subvencións en réxime de publicidade, obxectividade e concorrencia competitiva para o ano 2011.
3. Para a concesión destas subvencións destínase un crédito de 6.000.000 euros para o conxunto das anualidades 2011 e 2012, con cargo á aplicación orzamentaria 08.03.751-A 761.3 dos orzamentos xerais da Comunidade Autónoma de Galicia. Esta aplicación orzamentaria está cofinanciada nun 70% para o exercicio 2011 polo Fondo Europeo de Desenvolvemento Rexional (Feder) e o 30% restante polo Fondo de Compensación Interterritorial (FCI). As actuacións previstas están comprendidas no Programa operativo Feder Galicia 2007-2013, dentro do eixe 2, tema prioritario 08, actuación 08. No exercicio 2012 poderá financiarse na mesma porcentaxe, en función das dispoñibilidades orzamentarias.
Artigo 2º.-Solicitudes e prazo de presentación.
1. Os formularios de solicitude de axuda regulados nesta orde poderaos obter, cubrir, validar e imprimir o solicitante a través da aplicación informática Axudas Virtual (procedemento IN223A presentación electrónica) dispoñible no seguinte enderezo da internet:
https://axudasindustria.xunta.es//att
Tamén se pode acceder, na oficina virtual desta consellería, sita no enderezo da internet:
http://economiaeindustria.xunta.es
E no enderezo da Xunta de Galicia, facendo uso do enlace dispoñible co procedemento IN223A:
http://www.xunta.es/presentacion-electronica-da-xunta-
de-galicia
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes.
En caso de dúbida, dificultades técnicas ou necesidade de máis información, poderán dirixirse ás xefaturas territoriais da Consellería de Economía e Industria a través dos teléfonos e enderezos de correo electrónico sinalados no artigo 4º.
Os formularios desta convocatoria poderanse obter a través da aplicación informática indicada, na páxina web da consellería, ou a través da súa publicación no DOG.
A presentación de solicitudes farase por vía escrita (en soporte papel) ou en formato electrónico ante o Rexistro Telemático da Xunta de Galicia logo da obtención e formalización dos formularios de acordo co previsto neste artigo.
2. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro do mes.
As solicitudes en formato papel presentaranse preferentemente no rexistro da Xunta de Galicia, así como no de calquera outro órgano da Administración xeral do Estado, das comunidades autónomas ou das entidades que integran a Administración local, sempre que, neste último caso, se teña subscrito o oportuno convenio, ou polos restantes medios previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común (en diante, Lei 30/1992).
3. As solicitudes tamén se poderán presentar en formato electrónico, en vez de en papel, ante o Rexistro Telemático da Xunta de Galicia, mediante sinatura electrónica do/a representante legal do solicitante ou persoa que o representa e cando non sexa preciso achegar ningunha documentación en papel, téndose que cumprir os seguintes requisitos:
O/a presentador/a deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), Ancert (Axencia Notarial de Certificación), FNMT (Fábrica Nacional de Moeda e Timbre), Firma profesional e Banesto CA.
4. Xunto cos formularios de solicitude, deberá anexarse en formato electrónico a documentación a que se fai referencia no punto 2 do artigo 4º do anexo I das bases reguladoras. Para isto, no proceso de formalización telemática permitirase anexar á solicitude os arquivos informáticos necesarios. No caso de presentación electrónica, unha vez asinados co certificado dixital do presentador os formularios normalizados, procederase á transferencia telemática da dita documentación ao rexistro electrónico da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada e, nese momento, expedirase, empregando as características da aplicación telemática, un recibo no cal quedará constancia do feito da presentación.
5. A Consellería de Economía e Industria velará polos datos de carácter persoal que serán obxecto de tratamento e, para eses efectos, procederase á súa incorporación a un ficheiro que cumprirá as exixencias da Lei 15/1999, de protección de datos (en diante Lei 15/1999), adoptándose tanto as medidas de seguridade técnica como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega (en diante Lei 4/2006).
Os datos non serán obxecto de cesión a terceiros. No entanto, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso.
Decláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente ao seguinte enderezo: edificios administrativos San Caetano, San Caetano s/n, 15704 Santiago de Compostela, ou ben mediante o procedemento habilitado para o efecto e que se poderá atopar na Guía do cidadán da páxina web da Xunta de Galicia.
Artigo 3º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a seis meses.
Artigo 4º.-Información aos interesados.
Sobre este procedemento administrativo, que ten o código IN223A presentación electrónica, poderase obter documentación normalizada ou información adicional nas xefaturas territoriais, a través dos seguintes medios:
a) Páxina web oficial da consellería:
http://economiaeindustria.xunta.es
b) Os teléfonos das xefaturas territoriais, A Coruña: 981 18 49 04/05/62, Lugo: 982 29 49 38/670, Ourense: 988 38 67 12, Pontevedra: 986 80 52 26/28.
c) Os correos electrónicos das xefaturas territoriais:
A Coruña: axudas-IN223.cei.co@xunta.es
Lugo: axudas-IN223.cei.lu@xunta.es
Ourense: axudas-IN223.cei.ou@xunta.es
Pontevedra: axudas-IN223.cei.po@xunta.es
d) Presencialmente:
Así mesmo, para cuestións xerais sobre este ou outro procedemento, poderá facerse uso do teléfono de información xeral da Xunta de Galicia: 012 (desde o resto do Estado: 902 120 012).
Disposicións derradeiras
Primeira.-Habilitación para o desenvolvemento.
Facúltase a persoa titular da Dirección Xeral de Comercio para ditar, no ámbito das súas competencias, as resolucións precisas para o desenvolvemento e a aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de febreiro de 2011.
Javier Guerra Fernández
Conselleiro de Economía e Industria
ANEXO I
Bases reguladoras para a concesión, en réxime de concorrencia competitiva, de subvencións a concellos de Galicia para a adecuación e modernización dos equipamentos comerciais en desenvolvemento do Plan Ágora 2010-2013
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto a adecuación e modernización dos equipamentos comerciais municipais.
2. O procedemento de concesión destas subvencións tramitarase en réxime de concorrencia competitiva, e serán compatibles con calquera outra destinada ao mesmo fin, calquera que fose a súa natureza e a entidade que a conceda, sempre que, conxuntamente non superen o custo total da actuación ou proxecto.
3. O procedemento de concesión destas subvencións quedará suxeito, pola orixe das partidas orzamentarias, aos regulamentos (CE) 1080/2006 (DOUE 31-7-2006), 1083/2006 (DOUE 31-7-2006) e 1828/2006 (DOUE 15-2-2007), relativos ao Fondo Europeo de Desenvolvemento Rexional (Feder) e a Orde EHA 524/2008, do 26 de febreiro, relativa aos gastos subvencionables polo Feder e o Fondo de Cohesión.
4. En concreto, considéranse actuacións subvencionables as que a continuación se especifican, sempre que estas sexan realizadas desde o 1 de xaneiro de 2011 ata a data límite de xustificación establecida no artigo 17º.
a) Investimentos en mercados retallistas, para reparación, modernización e remodelación da estrutura física e das instalacións de uso comunitario, en municipios de ata 50.000 habitantes.
A porcentaxe subvencionable poderá acadar o 75% do investimento, cun máximo de 125.000 euros de subvención.
b) Investimentos en proxectos para adecuación física ou mellora de espazos destinados a mercados tradicionais e ambulantes de apertura periódica.
A porcentaxe subvencionable poderá acadar ata o 75% do investimento, cun máximo de 70.000 euros de subvención.
c) Actuacións en rúas ou zonas peonís comerciais en municipios de ata 50.000 habitantes, en concreto, as derivadas de proxectos de creación, modificación e mellora de rúas e zonas peonís-comerciais.
A porcentaxe subvencionable poderá acadar ata o 75% do investimento, cun máximo de 180.000 euros de subvención.
d) Actuacións nos eixes comerciais como puntos neurálxicos respecto dos cales xira o tráfico mercantil máis representativo, especialmente onde están constituídos centros comerciais abertos. Os proxectos poderán incluír o amoblamento urbano, sinalizacións, rotulación comercial e aqueles complementos que estimulen unha mellor actividade comercial.
A porcentaxe subvencionable poderá acadar ata o 75% do investimento, cun máximo de 70.000 euros de subvención.
e) Adecuación de dependencias e adquisición de equipamento informático para o establecemento dun punto de información da Rede de Innovación do Comercio (Redic) que leve a cabo actividades informativas en materia comercial.
A porcentaxe subvencionable poderá acadar ata o 50% do investimento, cun máximo de 3.000 euros de subvención.
5. Gastos subvencionables.
De acordo co previsto no artigo 29º.1 da Lei 9/2007, do 13 de xuño, de subvencións de Galicia (en diante Lei 9/2007), consideraranse subvencionables os gastos e investimentos que, sen admitir dúbida, respondan á natureza da actuación subvencionada e que se realicen no período comprendido entre o 1 de xaneiro de 2011 e o 20 de outubro de 2011. Para as subvencións plurianuais o prazo remata o 20 de outubro de 2012.
No suposto de rehabilitación e mellora de bens inventariables cumprirase o estipulado no artigo 29º, puntos 4 e 5, da citada Lei 9/2007 e, de ser o caso, as seguintes regras especiais:
-No caso de bens inscritibles nun rexistro público, o beneficiario deberá destinar os bens ao fin concreto para o cal se concedeu a subvención durante un período de quince anos. Ademais, deberá facerse constar na escritura esa circunstancia, así como o importe da subvención concedida.
-No caso de que a subvención afecte a amortización de bens inventariables, o beneficiario deberá destinar os bens ao fin concreto para o cal se concedeu a subvención ata que o ben estea completamente amortizado e, en ningún caso, ese período será inferior a cinco anos.
-Para o restos dos bens a que se refire esta epígrafe, deberán destinarse ao fin concreto para o cal se concedeu a subvención durante un período de cinco anos.
Os gastos subvencionables deberán estar realizados entre o 1 de xaneiro de 2011 e a data límite de xustificación establecida nestas bases reguladoras. Todos os investimentos deberán estar plenamente realizados, pagados, operativos e verificables na data límite de xustificación do proxecto.
6. Quedan expresamente excluídas do ámbito de aplicación desta orde as actuacións seguintes:
a) Custos relativos a adquisición de bens inmobles e/ou o seu mantemento, así como alugamento de locais.
b) Custos relativos á redacción de proxectos técnicos que non leven aparellada a súa execución.
7. Cada solicitude incluirá unha única actuación, sexa un mercado, un espazo destinado a mercado tradicional ou ambulante, ou unha rúa, e subvencionarase un proxecto por concello, exceptuando a referida no artigo 1º.4 e) das bases reguladoras, que poderá ser complementaria da solicitada para outra actuación.
De presentarse máis dunha solicitude, coa excepción antes referida, deberá sinalarse a súa priorización e, de non producirse esta, optarase polo proxecto de menor contía e aplicarase o disposto no artigo 8º.4.
Artigo 2º.-Financiamento.
1. As subvencións que se establezan para as actuacións previstas nesta orde financiaranse co crédito correspondente á aplicación orzamentaria 08.03.751-A.761.3, Transferencias de capital. Corporacións locais. Ordenación de espazos comerciais municipais, por un importe total de 6.000.000 de euros, distribuídos en dúas anualidades, segundo se detalla, e sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte, de conformidade co disposto polo artigo 8º.4, e publicándose no Diario Oficial de Galicia o aludido incremento.
Ano 2011: 3.544.000 euros.
Ano 2012: 2.456.000 euros.
Esta aplicación orzamentaria está cofinanciada para o exercicio 2011, nun 70%, polo Fondo Europeo de Desenvolvemento Rexional (Feder) e o 30% restante polo Fondo de Compensación Interterritorial (FCI). As actuacións previstas están comprendidas no Programa operativo Feder Galicia 2007-2013, dentro do eixe 2, tema prioritario 08, actuación 08. No exercicio 2012 poderá financiarse na mesma porcentaxe, en función das dispoñibilidades orzamentarias.
2. Poderán adquirirse compromisos de gasto de carácter plurianual nos termos e límites do artigo 58º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (en diante Decreto lexislativo 1/1999).
3. O importe das subvencións reguladas nesta orde en ningún caso poderá ser de tal contía que, illada ou en concorrencia con outras axudas e subvencións das distintas administracións ou calquera dos seus entes públicos e privados, nacionais ou internacionais, supere o custo total do investimento subvencionable.
4. Ningunha operación recibirá de ningún fondo unha axuda superior ao custo elixible, de acordo coa normativa sobre gastos subvencionables ao incluírse as subvencións dentro do Programa operativo Feder Galicia 2007-2013. No caso de percibir outras axudas financiadas por fondos europeos ou instrumentos financeiros comunitarios, garantirase que o conxunto das axudas non supere o custo elixible e que non existe dobre financiamento, de conformidade co artigo 34º do Regulamento (CE) 1083/2006.
5. Os beneficiarios poderán solicitar, unha vez recibida a concesión da axuda, un anticipo de ata o 50% en cada anualidade, segundo o disposto no artigo 31º.6 da Lei 9/2007, do 13 de marzo, de subvencións de Galicia, así como nos artigos 62º e 63º do Decreto 11/2009, do 8 de xaneiro, de desenvolvemento da citada lei, que suporán entregas de fondos con carácter previo á xustificación ou, de ser o caso, pagamentos fraccionados que responderán ao ritmo de execución das accións subvencionadas. A concesión do anticipo realizarase mediante resolución motivada.
Artigo 3º.-Beneficiarios.
Poderán ser beneficiarios das subvencións, sen prexuízo de reunir os demais requisitos establecidos nestas bases, os concellos da Comunidade Autónoma de Galicia.
Non poderán acadar a condición de beneficiario aqueles solicitantes nos cales concorra algunha das circunstancias previstas no artigo 10º da Lei 9/2007.
Artigo 4º.-Solicitudes.
1. As solicitudes para participar no procedemento de concesión das subvencións presentaranse na forma e prazo que se indiquen na convocatoria.
2. Xunto coa solicitude, segundo o modelo normalizado que se inclúe como anexo II, deberá achegarse a seguinte documentación en orixinal ou copia compulsada:
a) Certificación do acordo de aprobación polo correspondente órgano municipal, do proxecto de investimento, da solicitude de subvención coa súa contía exacta e do plan de financiamento do proxecto.
b) Certificación acreditativa da dispoñibilidade dos inmobles ou das vías en que estea previsto realizar o investimento, segundo os casos.
c) Memoria explicativa que considere os seguintes aspectos:
-Interese, oportunidade e necesidade do investimento.
-Programa de execución con especificación das datas de inicio e remate previstas, acompañado do orzamento desagregado de gastos.
-Estado actual do equipamento de que se trate e, se é o caso, detalle das súas instalacións, antigüidade, capacidade comercial e adecuación entre necesidades e funcións que cumpre.
d) Reportaxe fotográfica do estado actual onde se proxecta o investimento, incluíndo, se é o caso, os establecementos comerciais afectados.
e) Declaración expresa sobre a concesión ou solicitude doutras axudas ou subvencións efectuadas para a mesma finalidade, procedentes de calquera Administración ou entes públicos ou privados, nacionais ou internacionais, así como declaración do solicitante de non estar incurso en ningunha das circunstancias previstas no artigo 10º da Lei 9/2007, segundo modelo normalizado do anexo III.
f) Declaración xurada de acharse ao día de pagamento de obrigas por reintegro de subvencións segundo o modelo normalizado do anexo IV.
3. Así mesmo, deberá presentarse a seguinte documentación específica segundo as actuacións que se relacionan:
-Realización de obras: memoria valorada, asinada por técnico competente, con detalle no nivel de capítulo, das actuacións que se pretenden executar, incorporando un cadro detallado, por tipoloxía, dos establecementos comerciais existentes na zona concreta obxecto da actuación e, no caso de mercados, indicación da periodicidade do servizo e número de postos de venda.
-Creación de puntos de información da Rede de Innovación do Comercio (Redic): ter contratado un axente de emprego e o compromiso de integración na devandita rede, segundo o modelo normalizado do anexo V.
4. Para os efectos do establecido no artigo 27º da Lei 9/2007, permitirase a subcontratación do cen por cento das actividades subvencionadas.
5. Na xestión da contratación, as entidades locais, pola súa natureza xurídica, están sometidas ao ámbito subxectivo delimitado polo artigo 3º da Lei 30/2007, do 30 de outubro, de contratos do sector público, polo que deberá respectar en todo caso as prescricións desa lei para os procedementos de contratación subvencionados por esta orde de axudas.
Non obstante, e de acordo co establecido no artigo 29º.3 da citada Lei 9/2007, cando o importe do gasto subvencionable supere a contía de 30.000,00 euros no suposto de custo por execución de obra, ou de 12.000,00 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá achegar:
-Documentación relativa á solicitude de, como mínimo, tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención.
-Unha memoria xustificativa cando a elección non recaia na proposta económica máis vantaxosa.
Así mesmo, os respectivos departamentos territoriais poderán solicitar cantos informes técnicos estimen oportunos para a valoración dos proxectos.
Artigo 5º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De acordo co disposto no artigo 35º f) da Lei 30/1992, non será necesario presentar a documentación xurídico-administrativa que xa se atope en poder desta consellería, sempre que se manteña vixente e se identifique nos formularios de solicitude o ano de presentación e o código de procedemento administrativo para o que foi presentada.
No suposto de imposibilidade material de obter a documentación conforme o punto anterior ou se se constatase a súa invalidez, o órgano competente poderá requirir ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13º.4 da Lei 4/2006, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas no artigo 15.2º d) da Lei 9/2007.
Artigo 6º.-Órganos competentes.
A Dirección Xeral de Comercio será o órgano competente para a instrución do procedemento de concesión da subvención, e correspóndelle ao secretario xeral técnico, por delegación do conselleiro de Economía e Industria (Orde do 30 de abril de 2009, Diario Oficial de Galicia número 87) ditar a resolución de concesión.
Unha vez ditada esta resolución, e efectuado o trámite de fiscalización limitada previa, e antes de proceder á contabilización do compromiso de gasto, desconcentraranse os créditos correspondentes a cada un dos departamentos territoriais da consellería, no ámbito das súas respectivas demarcacións, e procederanse a efectuar os necesarios axustes contables para a continuación da tramitación subseguinte nas respectivas xefaturas territoriais, de conformidade co establecido no Decreto 88/1990, sobre desconcentración de competencias en materia de axudas e subvencións nos delegados provinciais ou territoriais da Xunta de Galicia.
Artigo 7º.-Instrución dos procedementos.
1. De conformidade co establecido no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que desiste na súa petición, logo da correspondente resolución.
2. Por tratarse dun procedemento de concurrencia competitiva e, de conformidade co establecido nos artigos 59º.6 b), 60º e 61º da Lei 30/1992, os requirimentos citados de emenda ou corrección poderanse facer mediante publicación no Diario Oficial de Galicia, e producirán os mesmos efectos que a notificación individualizada. A dita publicación tamén se realizará no taboleiro electrónico de anuncios da páxina web da Consellería de Economía e Industria, ao que se remitirá desde o texto publicado no Diario Oficial de Galicia, podéndose facer indicación de que os seguintes actos administrativos deste procedemento serán notificados a través do citado taboleiro. Se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web pola notificación individualizada, de conformidade co establecido no artigo 59º da Lei 30/1992.
3. Sen prexuízo do disposto no parágrafo anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, en que se indicarán as causas desta.
Artigo 8º.-Comisión de valoración.
1. A comisión de valoración será o órgano colexiado encargado de avaliar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións aos interesados.
2. A comisión será presidida pola persoa titular da Dirección Xeral de Comercio e formarán parte como vogais os/as xefes/as das xefaturas territoriais da Consellería de Economía e Industria. Actuará como secretario/a a persoa titular da Subdirección Xeral de Comercio, ou un funcionario/a da citada dirección xeral con nivel mínimo de xefe/a de servizo.
Se, por causa xustificada, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída pola persoa que para o efecto designe o órgano competente para resolver.
3. Na proposta de concesión que formule a comisión figurarán de xeito individualizado os solicitantes propostos para obter a subvención e especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedará en reserva para ser atendido ben co crédito que quedase libre de producirse algunha renuncia ou modificación nos proxectos inicialmente subvencionados, ou ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
Artigo 9º.-Criterios de valoración.
1. Os criterios de avaliación que servirán de base para a determinación da preferencia na concesión das subvencións, relacionados por orde decrecente de importancia, serán os seguintes:
a) Número de establecementos comerciais onde se vai realizar o investimento, entendendo por tales aqueles que veñen recollidos na sección G do Real decreto 475/2007, do 13 de abril, polo que se aproba a clasificación nacional de actividades económicas. Máis de 10 establecementos: 6 puntos; entre 5 e 10 establecementos: 3 puntos; e menos de 5 establecementos: 1 punto.
b) Cofinanciamento do proxecto por parte doutras administracións ou institucións, ata 5 puntos cando sexa igual ou superior ao 50%; 4 puntos cando sexa igual ou superior ao 40%; e 3 puntos cando sexa superior ao 30%.
c) Remodelación de mercados retallistas que incorporen un plan de xestión específico, 4 puntos.
d) Proxectos que procuren un hábitat máis racional nos puntos de venda e doutros elementos comúns da unidade comercial, segundo criterios de accesibilidade, comodidade e información dos consumidores e usuarios, 4 puntos.
e) Proxectos destinados á adecuación de edificios, instalacións e equipamentos, nos cales se producise unha deterioración grave e sempre que redunden na mellora da actividade comercial, 3 puntos.
f) Proxectos que sexan asumidos formalmente polas asociacións de comerciantes beneficiadas coas actuacións que se vaian realizar, 3 puntos.
g) Proxectos que incorporen actuacións referidas ás enerxías alternativas, 3 puntos.
h) Compromiso de creación dun punto de información da Rede de Innovación do Comercio (Redic), 3 puntos. Este compromiso acreditarase mediante a presentación, debidamente asinado, do modelo que se inclúe como anexo V.
i) Compromiso de utilización da lingua galega en toda a sinaléctica e nos elementos que proceda das actuacións subvencionables, 2 puntos. Este compromiso acreditarase mediante a presentación, debidamente asinado, do modelo que se inclúe como anexo VI.
j) Solicitude presentada correctamente, sen que sexa necesaria a súa rectificación nin petición de documentación complementaria, 1 punto.
k) Todos os proxectos de actuacións en mercados municipais e centros comerciais abertos terán 3 puntos supletorios; se se refire a actuacións en galerías comerciais, 2 puntos; e en actuacións en áreas de mercados tradicionais ou ambulantes, 1 punto.
2. Unha vez esgotado o crédito dispoñible, no caso de que máis dunha solicitude obtivese a mesma puntuación, o desempate realizarase tendo en conta os seguintes criterios:
1º Menor contía da subvención solicitada.
2º Concellos de menos de 5.000 habitantes.
Artigo 10º.-Audiencia.
1. Instruído o procedemento e, inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.
2. Porén, poderase prescindir do trámite a que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 11º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución que se elevará a través do órgano instrutor ao conselleiro de Economía e Industria.
2. O conselleiro de Economía e Industria, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, que para as que teñan carácter plurianual expresará a cantidade outorgada con cargo ao orzamento do exercicio posterior ou, se é o caso, a causa de denegación.
En ningún caso o importe das subvencións concedidas poderá superar o custo da actividade que desenvolverá o beneficiario ou, se é o caso, a porcentaxe máxima do investimento subvencionable legalmente establecida.
3. O prazo máximo para resolver e notificar a resolución ao interesado será de seis meses contados a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992. Non obstante, e de conformidade co establecido no artigo 59º.6 b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web da Consellería de Economía e Industria. Nesta publicación especificarase a data de convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas da desestimación. Non obstante, poderase substituír a dita notificación individual pola publicación no Diario Oficial de Galicia, coa indicación de que os beneficiarios consulten a información detallada da súa resolución nun taboleiro da citada web.
Artigo 12º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o órgano que a ditou, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, de esta ser expresa, ou de seis meses contados a partir do seguinte a aquel en que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais o internacionais, poderá dar lugar á modificación da resolución de concesión.
2. O órgano competente para a concesión da subvención poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de concorreren na concesión inicial, non supuxesen a denegación da subvención.
3. O beneficiario deberá solicitar esta modificación mediante instancia dirixida ao órgano concedente, xunto coa documentación acreditativa do cumprimento dos requisitos reflectidos no punto anterior, cun límite de 40 días hábiles antes da data de finalización do prazo de xustificación do investimento. Non facelo dará lugar á perda da totalidade da subvención na parte afectada pola modificación, sen prexuízo de que tamén poderá implicar a perda da totalidade da subvención concedida no caso de variación substancial do proxecto, iniciándose, de ser o caso, o correspondente procedemento de reintegro.
4. O acto polo que se acorde ou se denegue a modificación da resolución será ditado polo conselleiro de Economía e Industria, logo da instrución do correspondente expediente en que se lle dará audiencia ao interesado nos termos previstos no artigo 10º. Cando a modificación solicitada non altere os importes, tanto do total do investimento subvencionable como da subvención concedida, así como a repartición das anualidades, de ser o caso, delégase expresamente nos/as xefes/as dos respectivos departamentos territoriais a competencia para autorizar ou denegar a modificación solicitada.
Artigo 14º.-Aceptación e renuncia.
1. Sen prexuízo dos recursos que procedan contra a resolución de concesión, de conformidade co disposto polo artigo 21º.5 da Lei 9/2007, transcorridos dez días hábiles desde a notificación ou publicación desta sen que o interesado comunicase expresamente a súa renuncia á subvención, entenderase que a acepta e, desde ese momento, adquirirá a condición de beneficiario.
2. A renuncia á subvención, debidamente motivada, poderase facer axustándose ao modelo que se inclúe como anexo VII, así como por calquera outro medio que permita a súa constancia, de acordo co establecido no artigo 91º da Lei 30/1992.
No caso de que se comunicase a renuncia en prazo, o conselleiro de Economía e Industria ditará a correspondente resolución no termos do artigo 42º.1 da mesma lei.
Artigo 15º.-Obrigas dos beneficiarios.
Son obrigas dos beneficiarios as previstas no artigo 11º da Lei 9/2007, e particularmente:
a) Realizar o investimento ou a actuación que fundamenta a concesión da subvención.
b) Acreditar ante a entidade concedente a realización do investimento ou a actividade, así como o cumprimento dos requisitos ou condicións que determinan a concesión ou o desfrute da subvención.
c) Someterse ás actuacións de comprobación que efectuará o órgano concedente, así como calquera outra comprobación e control financeiro que poidan realizar os órganos de control competentes, e achegar canta información lles sexa requirida no exercicio das actuacións anteriores. En particular, facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e do Tribunal de Contas da Comisión Europea, así como as comprobacións previstas na lexislación do Consello de Contas, no exercicio das súas funcións de fiscalización e control.
d) Comunicarlle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
e) Conservar os documentos xustificativos da aplicación dos fondos recibidos incluídos os documentos electrónicos mentres poidan ser obxecto das actuacións de comprobación e control.
f) Deberá manter un sistema de contabilidade separado ou un código contable axeitado que facilite unha pista de auditoría apropiada en relación con todos os gastos relacionados co investimento realizado ao abeiro desta orde, e deberan conservar os xustificantes orixinais e o resto da documentación relacionada coa subvención outorgada durante un período de tres anos a partir do peche do programa operativo, de acordo co disposto nos artigos 60º e 90º do Regulamento (CE) 1083/2006 do Consello, do 11 de xullo de 2006, e deberán restituír a subvención outorgada nos casos en que concorra causa de reintegro.
g) Adoptar as medidas e disposicións necesarias para garantir unha adecuada publicidade no lugar das actuacións subvencionadas durante o prazo de execución, mediante a instalación dun panel coas medidas mínimas de 80 por 150 centímetros coa imaxe corporativa da Consellería de Economía e Industria-Dirección Xeral de Comercio, e no cal conste, cando menos, a denominación da actuación, orzamento e subvención concedida, sen prexuízo do disposto no artigo 16º.
h) Reintegro, total o parcial, da subvención percibida no suposto de incumprimento das condicións establecidas para a súa concesión nos supostos previstos no artigo 33º da Lei 9/2007.
Artigo 16º.-Obrigas específicas de publicidade.
1. O beneficiario deberá cumprir as medidas en materia de información e publicidade reguladas na sección 1 do capítulo II do Regulamento (CE) 1828/2006 da Comisión, do 8 de decembro, e no artigo 1º, números 1 e 2 do Regulamento (CE) 846/2009 da Comisión, do 1 de setembro de 2009, e que se recollen na Guía de publicidade e información das intervencións cofinanciadas polos fondos estruturais 2007-2013, que poden consultarse na páxina web
http://www.conselleriadefacenda.es/web/portal/guia-intervencions-cofinanciadas-fe
2. En aplicación desta normativa en materia de publicidade, os beneficiarios deberán ter en conta que, de acordo co artigo 9º do citado Regulamento (CE) 1828/2006 e o artigo 1º.2 a) do Regulamento (CE) 846/2009, todas as medidas de información e publicación establecidas incluirán os elementos seguintes:
O emblema da Unión Europea.
Referencia ao Fondo Europeo de Desenvolvemento Rexional (Feder).
Declaración do Fondo: «Unha maneira de facer Europa».
Proporcionalidade entre emblemas.
3. A aceptación desta axuda supón a publicación na lista de beneficiarios prevista nos artigos 6º e 7º.2 d) do Regulamento (CE) 1828/2006, da Comisión.
Artigo 17º.-Xustificación da subvención.
1. Para cobrar a subvención concedida, o beneficiario deberá presentar, na respectiva xefatura territorial, a seguinte documentación, en orixinal ou copia compulsada, tendo de prazo para presentala ata o 20 de outubro de 2011, e o 20 de outubro de 2012 para as subvencións plurianuais.
a) En caso de obras:
-Proxecto técnico ou memoria técnica definitiva, documentos que non poderán variar substancialmente a memoria presentada coa solicitude, todo isto salvo que a devandita documentación se achegara con anterioridade.
-Certificación acreditativa da adxudicación que indique o nome do contratista, o importe líquido da adxudicación e, se é o caso, a baixa na licitación.
-Certificación da obra realizada, expedida polo técnico facultativo e aprobada polo órgano competente do concello beneficiario. Nas subvencións de carácter plurianual, na primeira anualidade poderase incluír na certificación ata o 75% dos acopios efectuados, presentando unha relación certificada dos materiais acopiados, acompañada dunha copia compulsada do correspondente aval en poder do concello.
b) Nos demais casos, certificación acreditativa do investimento ou da adquisición dos equipamentos.
c) En todos os casos:
-A xustificación dos gastos efectuarase con facturas ou documentos contables de valor probatorio equivalente e a do pagamento cos xustificantes das transferencias bancarias ou documentos acreditativos dos pagamentos realizados, dentro do período comprendido entre a data de inicio do proxecto e a data límite de xustificación.
-Certificación da intervención respecto da achega municipal comprometida para financiar o investimento.
-Declaración complementaria do conxunto das axudas solicitadas para a mesma finalidade, tanto as aprobadas ou concedidas como as pendentes de resolución, das distintas administracións públicas competentes, doutras entidades públicas ou privadas, nacionais ou internacionais segundo o modelo normalizado do anexo III.
-Declaración xurada de acharse ao día de pagamento de obrigas por reintegro de subvencións segundo o modelo normalizado do anexo IV.
-Certificación do órgano que teña atribuídas as facultades de control do cumprimento da finalidade para a cal foi concedida e da aplicación dos fondos destinados para tal efecto.
-Certificación municipal de que o proxecto foi presentado á Mesa Local do Comercio.
-Certificación expedida pola entidade bancaria da titularidade da conta onde se debe realizar o pagamento da subvención, en que conste código do banco, código da sucursal, díxitos de control e número de conta corrente.
2. Transcorrido o prazo establecido de xustificación sen tela presentado, de conformidade co disposto polo artigo 45º.2 do Decreto 11/2009, requirirase o beneficiario para que, no prazo improrrogable de dez días, a presente. A falta de presentación da xustificación no prazo establecido comportará a perda do dereito ao cobramento da subvención e a exixencia de reintegro e demais responsabilidades establecidas na lei de subvencións. A presentación da xustificación no prazo adicional non eximirá o beneficiario das sancións que legalmente correspondan. Os órganos competentes poderán solicitar as aclaracións ou informes relativos á xustificación do investimento que consideren convenientes.
Artigo 18º.-Pagamento.
1. Recibida a documentación xustificativa da subvención, as respectivas xefaturas territoriais, antes de proceder ao seu pagamento, poderán realizar as actuacións de comprobación oportunas para verificar o cumprimento do investimento subvencionado.
2. Realizados, de ser o caso, os axustes contables respecto da desconcentración de créditos, os/as titulares dos respectivos departamentos territoriais proporán o recoñecemento da obriga e o pagamento, sendo competentes para a resolución dos procedementos de reintegro das subvencións indebidamente percibidas polos beneficiarios.
3. O libramento da subvención correspondente a cada anualidade farase unha vez xustificado o investimento, mediante transferencia bancaria á entidade financeira e número de conta designado, para o que se lle unirá a documentación da xustificación, unha certificación expedida pola propia entidade bancaria en que conste o díxito de control, código de banco, código de sucursal e código de conta corrente onde se debe realizar o aboamento.
4. Non obstante, os beneficiarios poderán solicitar, unha vez recibida a concesión da axuda, un anticipo de ata o 50%, segundo o disposto no artigo 31º.6 da Lei 9/2007, do 13 de marzo, de subvencións de Galicia, así como nos artigos 62º e 63º do Decreto 11/2009, do 8 de xaneiro, de desenvolvemento da citada lei, que suporán entregas de fondos con carácter previo á xustificación ou, de ser o caso, pagamentos fraccionados que responderán ao ritmo de execución das accións subvencionadas. A concesión do anticipo realizarase mediante resolución motivada.
5. As subvencións minoraranse proporcionalmente se o investimento xustificado é inferior ao orzamentado que serviu de base para a resolución de concesión, e sempre que estea garantida a consecución do obxecto ou, de resultar a concorrencia con outras subvencións ou axudas, sempre que a contía total supere o custo do investimento.
O pagamento realizarase pola parte proporcional da contía da subvención efectivamente xustificada, calculada en función da porcentaxe subvencionada do custo final da actividade, sempre que se xustifique un mínimo do 50% do importe establecido na resolución de concesión.
6. Os libramentos correspondentes ás subvencións plurianuais faranse efectivos con cargo aos créditos consignados para cada exercicio orzamentario. Se a materialización ou o pagamento do investimento se anticipase ao calendario establecido na resolución de concesión e non fose posible o reaxuste das anualidades de subvención, o investimento ou o pagamento adiantado poderá servir de xustificación para o libramento da anualidade posterior, sempre que se obtivese a conformidade do órgano competente para a concesión da axuda.
Nas subvencións plurianuais, entenderase que os investimentos e pagamentos que se efectúen desde a data límite de xustificación da anualidade corrente ata o final do ano corresponden á anualidade seguinte e, polo tanto, poderanse presentar como xustificantes para o cobramento da devandita anualidade.
Artigo 19º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver, total ou parcialmente, as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II do reintegro de subvencións da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no título IV da devandita Lei 9/2007 e no título VI do seu regulamento.
Artigo 20º.-Control.
1. A Consellería de Economía e Industria poderá facer as actividades de inspección que considere oportunas para controlar o cumprimento das subvencións.
2. Ademais do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007.
Así mesmo, estarán sometidas ás actuacións de comprobación previstas na lexislación do Tribunal de Contas e do Consello de Contas.
Para estes efectos, os concellos beneficiarios das axudas achegarán canta información lles sexa requirida no exercicio das actuacións anteriores.
Artigo 21º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas, con indicación da norma reguladora, o beneficiario, o crédito orzamentario, a contía e a finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000,00 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Economía e Industria.
Artigo 22º.-Remisión normativa.
Para todo o non disposto nestas bases aplicarase o previsto na Lei 9/2007, do 13 de xuño, de subvencións de Galicia e no seu regulamento, aprobado polo Decreto 11/2009, do 8 de xaneiro; na Lei 30/1992, do 26 de novembro, de réxime xurídico das administracións públicas e do procedemento administrativo común; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e modificado pola Lei 5/2000, do 28 de decembro; na Lei de orzamentos xerais da Comunidade Autónoma de Galicia vixente na anualidade correspondente; o Decreto 88/1990, sobre desconcentración de competencias en materia de axudas e subvencións nos delegados provinciais ou territoriais da Xunta de Galicia; no Regulamento (CE) 1080/2006, no Regulamento (CE) 1083/2006, no Regulamento (CE) 1828/2006, relativos ao Fondo Europeo de Desenvolvemento Rexional, e no resto da normativa que resulte de aplicación.
Ver referencia pdf "04300D002P006.PDF"
Ver referencia pdf "04300D003P021.PDF"